Derfor undgår Volkswagen skjulte dørhåndtag på sine elbiler

I jagten på længere rækkevidde handler det for bilproducenter om at nedbringe luftmodstanden mest muligt. Hver lille detalje tæller, og derfor ser vi biler med glatte flader, smalle spejle og skjulte viskere. Hele 42 procent af energiforbruget kan stamme fra luftmodstand. Resten afhænger af vægt, motor og gearkasse, dækmodstand og udstyr. Det betyder, at selv små forbedringer i aerodynamikken kan have stor effekt.

En af de løsninger, der vinder større og større indpas, er “skjulte” dørhåndtag, der forsvinde ind i døren, når de ikke er i brug. En elmotor sørger for at trække dem ind i døren. En løsning som blandt andet Tesla har taget til sig. Hos Volkswagen mener man ikke, at disse elektriske dørhåndtag er en god løsning:

”Det kræver ekstra plads i døren, som dermed bliver tykkere. Og nettogevinsten ved mindre luftmodstand er højst et par hundrede meter mere rækkevidde. Den kamp vil vi ikke tage,” siger Waldemar Maister, forskningsleder hos Volkswagen, til Algemeen Dagblad.

Det samme princip gælder for digitale sidespejle. Flere producenter har forsøgt sig med små kameraer i stedet for spejle, men hos Volkswagen vurderer man, at energiforbruget, prisen og den ringere dybdefornemmelse gør det til en dårlig handel for forbrugerne.

– Bilister føler sig ganske enkelt mere trygge med traditionelle spejle, siger Maister.

Også på mere lavpraktiske detaljer vælger Volkswagen de klassiske kompromisser. Vinduesviskere kan virke gammeldags, men de fungerer stabilt i hele bilens levetid. En vandafvisende belægning på ruderne kunne være et alternativ, men den slides ned med tiden og er dyrere at producere.

Hos Volkswagen ved man, at aerodynamikken kan stå for næsten halvdelen af en elbils energiforbrug. Derfor tester og finpudser ingeniørerne hver eneste linje og kant i deres enorme vindtunnel i Wolfsburg. Det har blandt andet resulteret i ID.7, som med en lav Cw-værdi på 0,23 kan klare op til 709 kilometer på en opladning.

Men skjulte dørhåndtag? Dem skal man ikke regne med at se på en Volkswagen i nær fremtid.

Derfor undgår Volkswagen skjulte dørhåndtag på sine elbiler