Volkswagen sænker priserne på ID-modellerne

Udvalget af elbiler i de mere prisbillige segmenter er begrænset. Men nu reviderer Volkswagen modelprogrammet og introducerer nye Pure og Life-modeller af ID.3 og ID.4, i forventning om, at det kan gøre skiftet til elbil mere opnåeligt for flere.

De nye priser kommer mindre end et døgn efter, at Volkswagen i Tyskland satte prisen på ID.3 ned til 29.000 euro, svarende til 216.000 danske kroner. Om der er en direkte sammenhæng er uvist, men tyskerne har længe været presset af Teslas løbende prisnedsættelser.

Indstigningsmodellen i det reviderede modelprogram hedder ID.3 Pure og tilbydes nu til priser fra 249.995 kroner. Denne udstyrsvariant kommer med en 170 hk/310 Nm elmotor, der accellererer ID.3 fra 0 til 100 km/t på 8,2 sekunder.

Batteriet er på 52 kWh, hvilket giver en WLTP-rækkevidde på 380 kilometer. DC-opladning kan ske med op til 145 kW, hvor det kun tager 25 minutter at lade fra 10 til 80 % strøm på batteriet.

Med samme elektriske drivlinje tilbydes ID.3 også i en Life-version med mere udstyr til priser fra 259.995 kroner. Den kører på 18-tommer letmetalfælge, metallak fås uden merpris, og har udstyr som bakkamera, Navigation Discover Pro, to-zoners klimaanlæg, rat med varme, tonede ruder og induktiv opladning af smartphone.

Se videoen med vores første indtryk af den nye ID.3.

ID.4-modelprogrammet starter nu også med en Pure-version, der er udrustet med en 170 hk stærk elmotor, et 52 kWh-batteri og en rækkevidde på over 350 kilometer. DC-ladning kan foretages med op til 145 kW, og prisen starter ved 314.995 kroner.

For en merpris på 10.000 kroner, kan ID.4 med samme elektriske drivlinje også leveres i en Life-udstyrsversion til 324.995 kroner. Udover de velfungerende køreassistenter kommer ID.4 Life med standardudstyr som bakkamera, nøglefri adgang og start, Park Assist Plus, to-zoners klimaanlæg og Navigation Discover Pro med induktiv opladning af smartphone.

ID.5 leverer de samme kvaliteter i et dynamisk design med en elegant coupé-lignende profil. ID.5 Pure og ID.5 Life kører med den samme elektriske drivlinje som ID.4, og ID.5 tilbydes nu i Pure- og Life-version til priser fra henholdsvis 329.995 og 339.995 kroner.

Volkswagen sænker priserne på ID-modellerne