Her er den elektriske VW-sportsvogn, der aldrig blev til noget

Volkswagen har på under ti år forvandlet sig til Europas bedst sælgende elbilsmærke. Men bag succesen gemmer sig et arkiv fyldt med drømme, skitser – og biler, vi aldrig fik at se. Én af dem er nu dukket op for første gang.

Billederne stammer fra 2017 og viser et sportsvognskoncept, som Volkswagens designafdeling dengang havde store planer for. Tanken var, at bilen skulle bygges på den MEB-platform, som i dag danner grundlag for alt fra ID.3 til ID. Buzz.

Ifølge Volkswagens design-talsmand, Stepan Rehak, hentede teamet inspiration fra 70’ernes eksotiske Volkswagen SP2 – en model, der dengang kun blev solgt i Brasilien, men som i dag har kultstatus blandt samlere.

Han har delt billederne på LinkedIn med følgende beskrivelse:

“Disse hidtil upublicerede skitser fra 2017 viser et sportskoncept til en elektrisk ID.-model – inspireret af ånden fra SP2 og tænkt på MEB-platformen. Designet hylder Giugiaros ikoniske stil: rene flader, stærke proportioner og markante linjer. En tidløs idé, fanget i sin reneste form. For enkelhed er den ypperste form for elegance.”

De elegante linjer blev dog aldrig mere end streger på papiret. Sportsvogn-konceptet forsvandt i skuffen, og Volkswagen har siden holdt sig langt fra at tale om en ren sportsvogn på strøm. I stedet er det koncernens søstermærker, der arbejder på at fylde tomrummet. Porsche udvikler på en elektrisk udgave af 718’eren, mens Audi angiveligt pusler med en sportscoupé på samme platform.

For VW-fans er det derfor blot en “hvad-nu-hvis”-historie – en påmindelse om, at ikke alle idéer når hele vejen fra tegnebordet til landevejen.

Her er den elektriske VW-sportsvogn, der aldrig blev til noget